Josua Archives - Bybelskool vir Bereane
Category Archives: Josua
Jos 21 (8 Jun)
June 8, 2016 nati@stander.co.za
Ons het gister van die Asielstede gelees en vandag lees ons van die Levitiese stede. Die interessante is dat die stede waar die Leviete sou tuisgaan, dieselfde stede was waar mense asiel kon gaan vind.
Dit is nie toevallig dat daar waar mense genade (asiel) gevind het, die Here baie tasbaar beliggaam was (die Leviete) nie. Die teenwoordigheid van die Leviete moes iets uitbeeld van die genade wat God beskik.
Sou ek nie so kon leef dat my blote teenwoordigheid by mense, ook iets van Jesus se genade vir hulle beliggaam nie?
Josua 19 (6 Junie)
June 6, 2016 nati@stander.co.za
In hoofstuk 18 het ons gesien dat daar nog 7 stamme was wat nie grond ontvang het nie. Hier vind ons die voltooing van die opdrag toe hierdie 7 stamme ook hulle grond in ontvangs neem. Die manier waarop hulle die grond toegedeel het, was deur loting.
Die mooi lê vir my daarin dat hulle hierdie verdeling en loting "in die teenwoordigheid van die Here, by die ingang van die tent van ontmoeting" gedoen het. Die taak was oënskynlik prakties van aard, maar vir hulle was dit 'n geestelike handeling.
Wat sou gebeur as ek al my take wat oënskynlik "alledaags" is, beskou as aksies wat geestelike betekenis het? Skielik sou my werk, my roeping word. My verhouding met my gesin, sou my Godgegewe verantwoordelikheid word. Dit klink vir my of dit is hoe dit hoort.
Josua 18 (5 Jun)
June 5, 2016 nati@stander.co.za
Josua het vir die Israeliete gesê:"Hoe lank gaan julle nog talm voor julle die land in besit gaan neem wat die Here julle God van julle voorvaders vir julle gegee het?" (Vers 3)
Is dit nie wat ons probleem ook so dikwels is nie? Dat ons passief is nie? Die beloofde land wat ek en jy moet inneem is die oorwinningslewe in Christus. 'n Lewe waarin daar deurbrake plaasvind in die terreine waar sondes ons vashou. Ons moet dit oorwin, maar ons talm.
Die Here het ook vir ons reeds die land gegee. Al wat ons moet doen is om dit in besit te neem. Ons moet intensioneel daaroor wees.
Josua 15 (3 Junie)
June 3, 2016 nati@stander.co.za
Otniël sou nie die vrymoedigheid gehad het om vir Kaleb 'n vrugbare stuk grond te vra nie. Was dit nie vir Kaleb se dogter Aksa wat hom aangemoedig het (vers 18) om te vra nie -en toe later sommer self gevra het nie (vers 19), sou hy tevrede moes bly met wat hy ontvang het.
Interessant watter verskil dit gemaak het die oomblik toe Otniël 'n emosionele band met Kaleb verkry het (sy dogter as vrou).
Is ons nie maar ook so met die Here nie? Voel ons nie ook maar dikwels of ons 'n gebrek aan vrymoedigheid het om te vra nie? Ek hoor soveel keer mense se: "Ek vra nie baie vir die Here nie, hierdie en hierdie" en dan noem hulle iets klein wat hulle na aan die hart le. Dink ons dit is vroom om nie die Here lastig te val nie?
Ons het ook 'n emosionele band met die Skepper wat ons op 'n unieke manier bind aan Hom en wat maak dat ons vrymoedigheid kan neem om enige iets te vra: Daardie band met die Vader is sy Seun, Jesus Christus.
Moenie terughou vandag nie. Vra die Here dit wat op jou hart is.
Jos 14 (2 Jun)
June 2, 2016 nati@stander.co.za
Vandag se hoofstuk skep die gevoel van "afsluiting". Die laaste dele van die land word verdeel, en so gehoorsaam die Israeliete die opdrag wat destyds aan Moses gegee was. Die opdrag word voltooi, en daarom is die laaste vers so gepas: "Die oorlog was verby, die land het gerus".
Die mooi vir my is in Kaleb se verhaal. Hy was destyds een van die verkenners wat saam met Joshua, positiewe terugvoer oor die land aan Moses gegee het. Vandag kom ontvang hy die gebied in Hebron wat aan hom beloof is. Op hierdie stadium is hy 85 jaar oud en in sy eie woorde: net so sterk as wat hy 40 jaar gelede was. Volgens hom sien hy nog kans om oorlog te maak en behoue terug te kom. Daarom vra hy dat Hebron nou aan hom gegee word. Hoewel daar nog Enakiete in die omgewing is, sien hy kans om met hulle af te reken.
Sy dapperheid sit 'n glimlag op my gesig. Ek admireer dit van hom dat hy nog vir soveel kans sien op sy ouderdom.
Ons mag ook vir die Here vra om mooi oud te word. Ons mag Hom om sy guns vra vir gesondheid en krag tot op ons oudag.